Karin Nødgaard (DF), 2014-02-07:
Man kan jo komme helt i tvivl om, om det er arbejdsmarkedsområdet og ordførerne på det område og beskæftigelsesministeren, der sidder her.
Jeg er altså socialordfører og har måske haft en lidt anden tilgang til den debat, vi skal have nu, og regner selvfølgelig også med, det er socialministeren, der lytter til det.
Fattigdom
mener Dansk Folkeparti ikke kan sættes på formler.
Ikke to mennesker oplever deres økonomiske situation ens, til trods for at de måske har det samme til rådighed.
Når vi taler om bekæmpelsen af fattigdom, handler det primært om at intensivere forebyggelsesindsatsen og bekæmpe årsagerne til, at mennesker lever i fattigdom.
Årsagerne kan være mange, f.eks. lavt uddannelsesniveau, misbrugsproblemer, sociale og psykiske problemer.
Det er vigtigt, at dem, der kan komme på fode igen med støtte fra f.eks. deres kommune, kommer det.
For Dansk Folkeparti er det vigtigt, at vi fra politisk side gør, hvad vi kan, for at bevare et velfærdssamfund, som kan hjælpe de grupper i Danmark, som af den ene eller anden årsag har brug for støtte, såvel menneskeligt som økonomisk.
Det er vigtigt, at ethvert signal om, at en borger er udsat, bliver taget alvorligt, og at der er en plan for, hvordan myndighederne griber ind og vurderer, om der skal sættes noget i værk.
Det er vigtigt, at man som medborger i samfundet føler en forpligtelse til at agere, når man observerer, at noget ikke er, som det egentlig bør være.
Når vi drøfter begrebet fattigdom, mener jeg også, at der skal være en særlig opmærksomhed på, hvad det vil sige at være fattig, altså at det ikke er så enkelt at beskrive, og at det faktisk kan være ud fra forskellige grunde, at danskerne vil definere begrebet fattigdom.
For Dansk Folkeparti er det vigtigt, at alle og især børnene lever en tilværelse, hvor det er muligt at få dækket de mest basale behov.
Det tror jeg egentlig at vi alle sammen kan være enige om.
Når det så kommer til fastsættelsen af en konkret defineret fattigdomsgrænse, finder jeg, at det er en sværere manøvre at udføre, idet det netop ikke er ens for alle, hvordan og hvornår man opfatter sig selv som værende fattig.
Endvidere er der også en økonomisk samfundsudvikling, hvor der ikke er en ensartethed i befolkningens indtægter.
Det gør, at det er en svær opgave at kategorisere mennesker og putte dem i kasser, om man så må sige.
Dansk Folkeparti finder det væsentligt, at vi arbejder for at bevare et samfund, hvor alle, der kan bidrage ved at påtage sig et arbejde og yde noget for fællesskabet, også gør det.
Det er et grundvilkår, som skal opfyldes, og som er meget vigtigt.
Vi skal som individer gøre os selv bevidste om dette og spille en positiv rolle, for at vi som samfund i dag og i fremtiden kan hjælpe de mennesker, der virkelig har brug for det, og som af forskellige årsager permanent eller i perioder ikke kan bidrage til deres eget livs opretholdelse.
Danmark har udfordringer.
Vi ser et større antal af unge, der bliver hjemløse, et større pres på herberger og et øget behov for hjælp ved f.eks. højtider.
Dertil kan der være flere årsager – årsager, som er en udfordring, og som faktisk kan gøre det sværere for dem, som reelt har brug for hjælp, at få den.
Endvidere har vi oplevet en tendens til, at der er børn, som lever under kritisable forhold.
Det er noget, vi tager meget alvorligt, og der er fortsat plads til forbedringer, selv om vi fra politisk side – og heldigvis bredt politisk – har ændret og forbedret på området.
Så vil jeg også i dag lige nævne satspuljen og dens konstruktion.
Dansk Folkeparti er en del af satspuljekredsen, men vi undlader selvfølgelig ikke løbende at udtrykke vores bekymring for satspuljens fremtid.
Puljen er igennem årene blevet mindre og mindre, og der forventes ifølge et svar, som jeg fik, efter at jeg havde stillet et spørgsmål til finansministeren sidste år, ikke nye midler i puljen frem til 2017.
Det forventes i hvert fald ikke, og det synes jeg selvfølgelig er bekymrende, i og med at puljen netop skal være med til at hjælpe de udsatte grupper i vores samfund, herunder også de grupper, der har få økonomiske midler.
Dansk Folkeparti ser selvfølgelig gerne, at vi får en helt anden model for satspuljens finansiering, men det har der jo indtil videre ikke været sådan større politisk opbakning til her i Folketinget, selv om vi har sat det på dagsordenen.
Det væsentlige for mig i dag at sige er, at vi løbende skal forbedre den konkrete indsats over for de økonomisk og socialt udsatte borgere, for de mennesker findes i vores samfund – det er helt ubestrideligt.
»Folketinget opfordrer regeringen til som primær opgave på det sociale område at tage vare på de svage og udsatte borgere i Danmark, som uforskyldt i kortere eller længere tid lever i en situation, hvor de ikke har de fornødne økonomiske ressourcer til at dække de mest basale behov.
Folketinget pålægger regeringen at sørge for, at der fra såvel borgers som myndigheds side tages initiativer til at få ændret denne situation, så borgeren kan blive i stand til at forsørge sig selv og sine nærmeste, så vidt det overhovedet er muligt.
Folketinget opfordrer regeringen til at intensivere arbejdet med at forebygge og bekæmpe årsagerne til fattigdom snarere end at anvende formler derpå.